b'\n_START_ARTICLE_\nKombinert under Lahtisspelen\n_START_PARAGRAPH_\nDette er en oversikt over de tre f\xc3\xb8rste plassene i alle kombinertrenn under Lahtisspelen. Listen inkluderer ogs\xc3\xa5 renn i VM._NEWLINE_Lahtisspelen ble f\xc3\xb8rste gang arrangert i 1923. Kombinertrennene i Lahtis har v\xc3\xa6rt en del av verdenscupen de fleste \xc3\xa5rene siden den startet opp sesongen 1983/84. Ski-VM ble arrangert i Lahtis i 1926, 1938, 1958, 1978, 1989, 2001 og 2017._NEWLINE_Tre ganger har Lahtisspelen blitt avlyst \xe2\x80\x93 i 1930 p\xc3\xa5 grunn av sn\xc3\xb8mangel og i 1940 og 1942 p\xc3\xa5 grunn av vinterkrigen og fortsettelseskrigen. I 1988 hadde ikke kombinertrennet verdenscupstatus, og heller ikke i 1994 eller 1995 var det verdenscuprenn i Lahtis. Det ene av de to kombinertrennene i 2008 m\xc3\xa5tte avlyses p\xc3\xa5 grunn av for sterk vind under hopprennet._NEWLINE_Den opprinnelige hoppbakken i Lahtis ble utvidet og modernisert en rekke ganger, og var i bruk til f\xc3\xb8rste halvdel av 1970-tallet. Et helt nytt hoppanlegg ble bygd til ski-VM 1978. Den nye storbakken ble tatt i bruk i 1973, den nye normalbakken ble f\xc3\xb8rste gang brukt under Lahtisspelen 1977. Etter at det nye hoppanlegget ble bygd, ble alle kombinerthopprennene holdt i normalbakken til og med 1999._NEWLINE_Kombinertrennene i Lahtis ble arrangert med langrennet f\xc3\xb8rst til og med 1972. De f\xc3\xb8rste \xc3\xa5rene varierte lengden p\xc3\xa5 langrennet mellom 15 og 18 kilometer, men det var 18 kilometer fast i \xc3\xa5rene 1938-1956. I perioden 1957-2008 var langrennet fast 15 kilometer; lengden for normaldistanse ble endret til 10 kilometer i 2009. Gunder-metoden ble innf\xc3\xb8rt i 1981, og har blitt brukt i de fleste renn siden. I \xc3\xa5rene 2005-2008 ble det arrangert sprintrenn med s\xc3\xa5kalt hurricane-start.'